

**Целево подпомагане с топъл обяд в Община Бяла Слатина**

В резултат от създалата се ситуация от разпространението на коронавируса (COVID-19) в света и във връзка с обявеното извънредно положение в страната Министърът на труда и социалната политика утвърди Целева програма „Топъл обяд у дома в условията на извънредна ситуация – 2020г.“ Програмата е финансирана от националния бюджет чрез Агенция за социално подпомагане (АСП) и е част от пакета мерки за подкрепа на най-уязвимите граждани в условията на обявената извънредна ситуация в страната.

Проектното предложение с наименование „Целево подпомагане с топъл обяд в Община Бяла Слатина“, с което Община Бяла Слатина кандидатства към Целевата програма бе одобрено и проектът ще стартира на 1-ви Май 2020 г. Проектът ще помогне за ограничаването на разпространението на коронавируса (COVID-19) и ще окаже решаващо въздействие за преодоляване на бедността в нашата община, като насочим вниманието към най-уязвимата и безпомощна част от населението, подсигурим подкрепа и грижа за възрастните хора, живеещи под прага на бедност и в социална изолация в условията на обявената извънредна ситуация и доставим топъл обяд до домовете им.

Проектът ще обхване най-уязвимите жители в общината, засегнати от форми на крайна бедност.

 Проектът ще се реализира в периода **от 01.05.2020 г. до 19.06.2020 г.** Максималният брой потребители, които могат да се включат в услугата е до **170 човека**, като те трябва да попадат в следните целеви групи:

• **Лица с ниски доходи**, под линията на бедност, определена за страната, за времето, в което са поставени **под задължителна карантина**;

• **Уязвими лица, в това число и възрастни над 65 години**, без доходи или с доход **под линията на бедност**, определена за страната, **които живеят сами и нямат близки**, които да се грижат за тях и в условията на извънредното положение, обявено за страната **не са в състояние да си осигурят прехраната**;

• **Лица**, които поради възрастта си, поради трайно увреждане или в резултат от заболяване **не могат да се самообслужват и не могат да осигурят** сами или с помощта на близките си своите **ежедневни потребности от храна**.

Приготвената топла храна, включваща – супа, основно ядене и хляб, ежедневно ще се доставя до дома на потребителите в работните дни от седмицата.

На всички потребители на настоящата услуга „топъл обяд у дома“ ще бъдат предлагани като съпътстващи мерки и допълнителни услуги – при необходимост, може да им се закупуват други хранителни продукти, лекарства, медикаменти, да им се заплатят сметки или такси, разбира се със средствата на самите потребители.

**Общият размер** на финансирането по настоящият проект **е 16 269 лв.**, като размера на средствата за храна **за обяд са 14 025 лв.**, а останалите средства в размер на **2 244 лв.** са разходи за транспорт, режийни, консумативи и съпътстваща подкрепа.

**Финансирането на проекта се извършва чрез Агенция за социално подпомагане.**